CELEX: 62010TN0089
Language: sk
Date: 2010-02-24 00:00:00
Title: Vec T-89/10: Žaloba podaná 24. februára 2010 — Maďarsko/Komisia

17.4.2010   
            
            
               SK
            
            
               Úradný vestník Európskej únie
            
            
               C 100/67
            
         Žaloba podaná 24. februára 2010 — Maďarsko/Komisia
   (Vec T-89/10)
   2010/C 100/99
   Jazyk konania: maďarčina
   
      Účastníci konania
   
   
      Žalobkyňa: Maďarská republika (v zastúpení: J. Fazekas, M. Z. Fehér a K. Szíjjártó, splnomocnení zástupcovia)
   
      Žalovaná: Európska komisia
   
      Návrhy žalobkyne
   
   
               —
            
            
               zrušiť článok 1 ods. 3 a 4, prílohu I bod 3.3, ako aj prílohu II rozhodnutia Komisie K(2009) 10151 zo 14. decembra 2009 o veľkom projekte „Úsek diaľnice M43 medzi Szeged a Makó“, ktorý je súčasťou operačného programu „Doprava“, ktorý je zahrnutý do štrukturálnej podpory Únie z Európskeho fondu regionálneho rozvoja a Kohézneho fondu v rámci konvergenčného cieľa v rozsahu, v akom tieto ustanovenia vylučujú platby dane z pridanej hodnoty z oprávnených výdavkov,
            
         
               —
            
            
               zaviazať Komisiu na náhradu trov konania.
            
         
      Žalobné dôvody a hlavné tvrdenia
   
   Žalobkyňa čiastočne napáda rozhodnutie Komisie zo 14. decembra 2009 o veľkom projekte „Úsek diaľnice M43 medzi Szeged a Makó“, ktorý je súčasťou operačného programu „Doprava“, ktorý je zahrnutý do štrukturálnej podpory Únie z Európskeho fondu regionálneho rozvoja a Kohézneho fondu v rámci konvergenčného cieľa. Týmto rozhodnutím Komisia schválila poskytnutie príspevku z kohézneho fondu na tento veľký projekt. Navyše Komisia v prílohe I („Neoprávnené výdavky“) napadnutého rozhodnutia zamieta návrh maďarskej správy týkajúci sa zaradenia platieb dane z pridanej hodnoty medzi oprávnené výdavky.
   Žalobkyňa uvádza, že Komisia napadnutým rozhodnutím porušila právo Únie, najmä článok 56 ods. 4 nariadenia (ES) č. 1083/2006 (1) a článok 3 nariadenia (ES) č. 1084/2006 (2).
   Článok 3 písm. e) nariadenia č. 1084/2006 jednoznačne stanovuje, že na vratnú daň z pridanej hodnoty nemožno poskytnúť príspevok z Kohézneho fondu. Z tohto ustanovenia nesporne vyplýva, že daň z pridanej hodnoty, ktorú nemožno odpočítať, je oprávneným výdavkom. Komisia teda z poskytnutia príspevku nemohla vylúčiť daň z pridanej hodnoty, pretože príjemca veľkého projektu, na ktorého sa napadnuté rozhodnutie vzťahuje, nie je zdaniteľnou osobou v predpisoch Únie a vnútroštátnych predpisov o dani z pridanej hodnoty.
   Komisia napadnutým rozhodnutím zasiahla do právomoci členských štátov podľa článku 56 ods. 4 nariadenia č. 1084/2006, keďže považovala za neoprávnené výdavky tie výdavky, ktoré boli zaradené v nariadení č. 1084/2006 k neoprávneným výdavkom, ale v príslušných vnútroštátnych predpisoch výslovne patrili k oprávneným.
   Názor Komisie, že príjemca podpory pri dani z pridanej hodnoty má „nárok na odpočet“ prostredníctvom dane z pridanej hodnoty vyrubenej spoločne s mýtom prevádzkovateľom príjemcu vybudovanej infraštruktúry, je extenzívnym výkladom pojmu „vratná daň z pridanej hodnoty“ uvedeného v článku 3 písm. e) nariadenia č. 1084/2006, ktorý odporuje zneniu tohto ustanovenia a je v rozpore aj s právom Únie.
   Napokon ani znenie nariadenia č. 1083/2006 a ani znenie nariadenia č. 1084/2006 neumožňujú výklad, podľa ktorého by sa Komisia pri rozhodovaní o oprávnenosti výdavkov vrátane dane z pridanej hodnoty mohla opierať o skutočnosť, že sa členský štát pri vypracovaní projektu a prevádzke infraštruktúry mohol rozhodnúť pre iné právne riešenie. Organizácia správy vnútroštátnych infraštruktúr a s nimi súvisiacich verejných služieb je vecou členských štátov. Z tohto dôvodu Komisie pri dodržaní požiadaviek práva Únie musí akceptovať voľbu členského štátu, aj keď podľa toho, či príjemca je alebo nie je platiteľom dane z pridanej hodnoty, to ovplyvňuje posúdenie oprávnenosti výdavkov.
   
      (1)  Nariadenie Rady (ES) č. 1083/2006 z 11. júla 2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999 (Ú. v. EÚ L 210, s. 25).
   
      (2)  Nariadenie Rady (ES) č. 1084/2006 z 11. júla 2006, ktorým sa zriaďuje Kohézny fond a ktorým sa zrušuje nariadenie (ES) č. 1164/94.